Þingræður haldnar á Alþingi Íslendinga



Herra forseti. Þetta frv. fjallar um kirkjuþing og kirkjuráð íslensku þjóðkirkjunnar. Vegna fjarveru hæstv. dóms- og kirkjumálaráðh. vildi ég mæla hér nokkur orð fyrir frv. Þetta frv. var lagt fyrir hv. Nd., hefur gengið þar í gegn og var þar samróma fylgi við frv. Frv. er samið af kirkjulaganefnd, en í henni eiga sæti þeir dr. Sigurbjörn Einarsson, fyrrum biskup, dr. Ármann Snævarr hæstaréttardómari og Baldur Möller ráðuneytisstjóri, en núverandi biskup, Pétur Sigurgeirsson, hefur tekið sæti fyrirrennara síns í nefndinni. Með frv. er farið fram á nokkrar breytingar á núgildandi lögum. Meginbreytingarnar eru þessar: Kjörnum kirkjubingsmönnum verði fjölgað um fimm. Bætt verði tveimur við í Reykjavíkurprófastsdæmi, og er greint nánar á bls. 5 í grg. frv. í hverju fjölgun er fólgin. Þá er lagt til að kjörtímabil verði fjögur ár, en ekki fimm eins og nú er. Í þriðja lagi að vígslubiskupar eigi rétt til setu á kirkjuþingi. Í fjórða lagi að kirkjuþing komi saman ár hvert, en ekki annað hvert ár eins og verið hefur, en á hinn bóginn verði starfstími kirkjuþings allt að 10 dögum, en ekki allt að hálfum mánuði eins og nú er. Nokkrar fleiri breytingar eru í frv. sem gerð er grein fyrir í allítarlegri grg., bæði almennri og við einstakar greinar. Ég vænti þess, að frv. fái góðar undirtektir í þessari hv. deild eins og í Nd., og legg til að því verði vísað til 2. umr. og menntmn.



Herra forseti. Iðnn. hefur skotið á fundi um þetta mál og leggur eindregið til að frv. verði samþykki óbreytt.



Herra forseti. Í umr. um mál þetta hér á dögunum, Húsnæðisstofnun ríkisins, komu fram, eins og við er að búast, ýmsar athugasemdir og mismunandi sjónarmið varðandi þennan málaflokk. Ég hygg að best sé að menn fái svör við þeim spurningum í nefndarstörfum frekar en ég sé að fara yfir það mál í einstökum atriðum hér. Ég leit svo til að frv. fengi efnislega góðar undirtektir bæði hjá hv. þm. Lárusi Jónssyni og hv. þm. Kjartan Jóhannssyni. Þeir fundu að því að málið væri ekki á lista ríkisstj. yfir svokölluð forgangsmál sem ætti að afgreiða á þessu þingi. Því er til að svara varðandi þetta atriði, að ég taldi ekki viðkunnanlegt að setja jafnstórt mál og þetta, sem ekki var einu sinni komið í nefnd, á þennan lista eins og hann var lagður fram af hæstv. forsrh. á fundi með forsetum og formönnum þingflokka nú fyrir nokkrum dögum. Hitt er hins vegar ljóst, að sé samstaða um þetta mál er það ekki einasta æskilegt, heldur væri mjög nauðsynlegt húsnæðiskerfisins vegna af margvíslegum ástæðum að þetta mál næði fram að ganga. Ég minni á það í þessu sambandi, að meginhlutinn af þeim brtt., sem hér er um að ræða, er fluttur að fengnu samhljóða samþykki húsnæðismálastjórnar, þannig að um frv., eins og það liggur hér fyrir, er mjög góð og víðtæk pólitísk samstaða enda þótt nokkur ágreiningur sé um húsnæðismálin að ýmsu öðru leyti. Með tilliti til þessa, herra forseti, vil ég leyfa mér að fara fram á við nefndina, að hún athugi mjög gaumgæfilega hvort hún getur ekki á þeim fáu dögum, sem eftir lifa þinghaldsins, afgreitt málið svo að það verði að lögum á þessu þingi, en slíkt tekst auðvitað því aðeins með stærri mál af þessum toga að um þau sé tiltölulega góð samstaða.